Foto: Hina

NJEMAČKI list "Frankfurter Rundschau" donosi reportažu o prosvjedima katoličkih aktivista povezanih s hrvatskom udrugom "U ime obitelji" blizu frankfurtskog obiteljskog savjetovališta i o protuprosvjedima lijevih aktivista.



U članku pod nazivom "Fundamentalizam na hrvatski“ autora Danijela Majića govori se o prosvjedima u organizaciji Njemačke udruge za kršćansku kulturu (DVCK) pred podružnicama organizacije za obiteljsko savjetovanje Pro Familia u Frankfurtu.



"Molitvena straža"



Kao organizator "molitvene straže" navodi se odvjetnik hrvatskog porijekla Tomislav Čunović koji je uključen u frankfurtski ogranak udruge "U ime obitelji“ i sudjelovao je u promociji revizionističkog filma Jakova Sedlara "Jasenovac-istina" po Njemačkoj, piše Frankfurter Rundschau, pa dodaje kako se radi o filmu u kojem se koriste očiti falsifikati da bi se umanjila odgovornost fašističke NDH za holokaust



Nevladina konzervativna udruga "U ime obitelji" žestoko se protivi pobačaju koji je u Hrvatskoj legalan prema zakonu iz 1978., a katolički aktivisti mjesecima održavaju molitvena okupljanja pred bolnicama nastojeći odvratiti trudnice od prekida trudnoće, piše njemački list.



"Sotonistički obredi"



U članku se spominju i protuprosvjedi lijevih aktivista koji su na Međunarodni dan žena nedaleko katoličkih aktivista u Frankfurtu bacali konfete i pirotehnička sredstva.



Policija je bila prisutna, ali nije intervenirala jer je procijenila da nije došlo do kršenja zakona.



Predstavnici lanca savjetovališta Pro Familia, koji djeluje od pedesetih godina prošlog stoljeća, ne žele poduzimati akcije protiv prosvjeda.



"Doduše, nije lijepo da žene koje nam dolaze na savjetovanje vide tako nešto, ali ne osporavamo im pravo na prosvjede", priopćila je glasnogovornica udruge.